Høyre vil forby tigging

En intens debatt endte med at Høyre vedtok forbud mot tigging i dag.

FS00025449.jpg Karlsen, Anette/NTB scanpix

Nicoline Haugsvær

Mari K. By Rise

Lajla Ellingsen

6. mai 2012 13:09 Sist oppdatert 6. mai 2012

Høyres landsmøte går med klart flertall inn for å gjeninnføre forbud mot tigging. Vedtaket ble fattet mot partiledelsens ønske, skriver NTB.

— Jeg mener vi kunne håndtert dette problemet på en annen måte, men kan leve med det vedtaket landsmøtet har fattet. Det må bli opp til politiet hvordan et slikt forbud skal håndheves, sier Høyre-leder Erna Solberg.

Lederen av Oslo Høyre, Michael Tetzschner, var en av pådriverne bak forslaget om forbud. Etter voteringen var han svært fornøyd.

— Dette er et klart signal om at vanlige folk kan ta plasser og torg tilbake, sier Tetzschner.

Den mest spennende debatten på Høyres landsmøte handlet om forbud mot tigging. 184 stemte for forbud, 102 mot. Sør-Trøndelag Høyre var blant dem som gikk inn for forbud, men også der var det delt, skriver adressa.no

Les også Regjeringen vil ha tiggere ut av Norge

— Problemet med tigging er ikke bare i Oslo. Dette handler også om norske mennesker som oppfører seg truende. Tiggingen løser ingen problemer for dem det gjelder, sa Høyres kommunalråd i Trondheim, Yngve Brox.- Personlig blir jeg mye mer plaget av pågående strømselgere enn av folk som sitter rolig bak en kopp, sa Yngve Brox' kollega i Trondheim, Merethe Baustad Ranum.

Forby roser?

— Når vi skal forby tigging, skal vi også forby at de selger roser?, spurte Ragnhild Stolt-Nielsen.

Hermann Smith-Sivertsen foreslo å igangsette lokale sysselsettingstiltak for romfolk.

Olemic Thomessen konstaterte at «dårlig er det samfunn som ikke tør se i øynene til de svakeste».

— Å forby tigging er å forby verdighetens siste skanse. Dette handler om dypere prinsipper. Problemene må løses på helt andre arenaer, mente han.

Forby å be om hjelp?

Tigging er blitt et problem, sier Øyvind Hilmarsen.

— Men jeg tror ikke et forbud løser problem med trafficking og menneskehandel . Dette handler grunnleggende om én ting: Er du i dyp, dyp nød skal du ha lov å be om hjelp. Skal Høyre forby den handlinga, å be om hjelp fra andre mennesker? spurte Hilmarsen.

Stortingsrepresentant André Oktay Dahl fortalte at folk blir slått ned i sine egne hjem av tiggere, mens byrådsleder i Oslo, Stian Berger Røsland sa at forslaget handler om bakmenn og organiserte bander.

— Norge blir det naturlige valg for hvor de sender bandene sine. Bakmenn vil se seg om etter andre markeder hvis vi får et forbud, mente byrådsleder i Oslo, Stian Berger Røsland.

— Forbud mot tigging er ikke nødvendig, det er et liberalt og godt svar, forsikret Fredrik Bjercke Punsvik

Ordfører i Oslo, Fabian Stang, mente vi stimulerer medmennesker til fornedrelse.

— Vi må hjelpe dem til å klare seg selv, ikke ved at vi lurer folk til å komme hit.

- Sosial renovasjon

— De kan ikke forby sosial nød. De kan ikke forby folk, sier Karin Andersen, stortingsrepresentant for SV og leder for Stortingets arbeids- og sosialkomite.

— Jeg trodde Høyre var opptatt av frihet for alle. Å sette seg ned og be om hjelp bør være en frihet, sier hun.

Andersen sier at det er klart ingen synes det er trivelig med tigging, og skjønner at det kan være et problem med forsøpling, men understreker at også nordmenn griser, og at politiet tar seg av truende og pågående tigging.

— Å forby er ingen løsning på problemet, sier hun.

Andersen jobber også med Europarådet om rom-problematikken, og sier at med den økonomiske krisen som herjer Europa kommer det ikke til å bli brukt en krone på rom-folket. Derfor er det ekstra viktig at vi kan hjelpe.

— Jeg har skjønt at flere i Høyre har stemt mot vedtaket, og det er jeg glad for, for det viser at de skjønner at dette er å gå for langt, sier Andersen.

Bjørnar Moxnes, nestleder i Rødt, mener dette er et tiltak for å slippe å bli plaget selv.

— Dette er sosial renovasjon, sier han.

Moxnes sier at problemet ikke blir løst ved å feie det under teppet.

— Ingen skal behøve å tigge, sier han. For å hjelpe til på sikt støtter Rødt Norges bistand til Romania. For å gjøre livet bedre for tiggerne stemte de for offentlige toaletter, husly, et sted å vaske seg etc.

— Dette ble møtt med en kald skulder fra Høyre, sier Moxnes.